Diari Oficial de la Generalitat Valenciana


Sumari del DOGV 4184, del 06-02-2002 (2002/586)

RESOLUCIÓ de 21 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre el Servei Valencià d'Ocupació i Formació (Servef) i la Diputació Provincial d'Alacant per a desenvolupar un pla destinat a elevar el nivell d'ocupació a través de la creació de llocs de treball a la província d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4184

Data del DOGV
:   06-02-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/586


Data del document
:   21-01-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * administració local
    * creació d'ocupació
    * cooperació administrativa

RESOLUCIÓ de 21 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre el Servei Valencià d'Ocupació i Formació (Servef) i la Diputació Provincial d'Alacant per a desenvolupar un pla destinat a elevar el nivell d'ocupació a través de la creació de llocs de treball a la província d'Alacant. [2002/F586]
  
Subscrit, després de la tramitació prèvia reglamentària, entre el Servei Valencià d'Ocupació i Formació (Servef) i la Diputació Provincial d'Alacant, l'1 d'octubre de 2001, un conveni de col·laboració per a desenvolupar un pla destinat a elevar el nivell d'ocupació a través de la creació de llocs de treball a la província d'Alacant, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1.032/2001, i que figura com a annex d'aquesta resolució.
  
València, 21 de gener de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Servei Valencià d'Ocupació i Formació (Servef) i la Diputació Provincial d'Alacant per a desenvolupar un pla destinat a elevar el nivell d'ocupació mitjançant la creació de llocs de treball a la província d'Alacant
  
València, 1 d'octubre de 2001
  
Reunits
  
D'una part, el senyor Vicente Rambla Momplet, conseller d'Economia, Hisenda i Ocupació, en representació del Servei Valencià d'Ocupació i Formació (Servef), sobre la base de les facultats conferides pel Reglament del Servef aprovat pel Decret 41/2001, de 27 de febrer de 2001, i autoritzat per Acord del Govern Valencià de data 26 de juliol de 2001.
  
De l'altra, el senyor Julio de España Moya, president de la Diputació Provincial d'Alacant, facultat per a subscriure aquest conveni en virtut de l'Acord del Ple reunit en sessió ordinària el 7 de juny de 2001.
  
Actuen ambdós en l'exercici dels seus respectius càrrecs i en la representació que tenen, i es reconeixen recíprocament la capacitat suficient per a firmar aquest conveni de col·laboració i obligar-se en els termes d'aquest document.
  
Manifesten
  
I. Que la societat valenciana considera la creació d'ocupació com un objectiu fonamental. Conscients d'aquesta demanda social, el Servei Valencià d'Ocupació i Formació (Servef) i la Diputació Provincial d'Alacant inclouen com a línia prioritària d'actuació la creació d'ocupació i ocupació de major qualitat i promoure'n l'estabilitat i un creixement econòmic sostingut a la província. D'aquesta manera, la Diputació Provincial d'Alacant dóna compliment al compromís assumit amb les diferents entitats públiques, socials i privades que firmen el Primer Acord Marc, per al desenvolupament econòmic i l'ocupació a la província d'Alacant.
  
II. Que en aquest sentit, i com a resultat dels acords adoptats en la Cimera de Luxemburg, el Govern va presentar en les instàncies comunitàries el Pla d'Acció per a l'Ocupació del Regne d'Espanya, pla que ha de ser resultat de l'acció comuna del conjunt de les administracions públiques i del diàleg amb els agents socials.
  
III. Que la Diputació Provincial d'Alacant desitja jugar un paper fonamental en àmbits com ara la gestió d'accions de formació per a la millora de la capacitat d'inserció professional de col·lectius desfavorits, les polítiques actives d'ocupació i la promoció econòmica i el desenvolupament del seu territori.
  
IV. Que en el Pla d'Acció per a l'Ocupació del Regne d'Espanya es preveuen una sèrie d'actuacions en què les corporacions locals, mitjançant la cooperació institucional entre les administracions públiques, col·laboren en l'execució de diferents accions i programes, més concretament en Pilar I: millora de la capacitat d'inserció professional, combat de la desocupació juvenil, prevenció de la desocupació de llarga duració i substitució de mesures passives per mesures actives; Pilar II: foment del treball per compte propi i la creació de pimes, creació de llocs de treball en l'àmbit local i desenvolupament de l'economia social, i Pilar IV: reforçament de la política d'igualtat d'oportunitats.
  
V. Que ambdues parts coincideixen en la necessitat d'unir esforços per a la potenciació de polítiques actives d'ocupació i el manteniment i la creació d'ocupació, des de l'exercici de les seues respectives àrees d'actuació.
  
VI. Que tant el Servef com la Diputació Provincial d'Alacant porten a terme, en un àmbit territorial comú, múltiples iniciatives en relació amb la millora de l'economia i, molt especialment, en la creació d'ocupació, susceptibles d'una coordinació i col·laboració que supose tant un millor aprofitament d'aquestes mesures i iniciatives, com una extensió i aprofundiment dels seus objectius i resultats.
  
VII. Que les experiències de col·laboració acumulades demostren l'eficàcia de la intervenció municipal en els programes específics d'ocupació, i encoratgen a prosseguir i enriquir el paper municipal en l'esforç per la superació positiva de les dificultats existents per a la creació d'ocupació.
  
VIII. Que els resultats d'aquesta col·laboració aconsellen continuar i intensificar algunes àrees de col·laboració ja empreses i que es posen de manifest en un pla provincial que es denomina Pla de Creació i Millora de l'Ocupació a la Província d'Alacant.
  
Per tot això, i conscients de la necessitat de dissenyar actuacions a curt i mitjà termini que permeten l'obtenció d'importants sinergies derivades d'una actuació coordinada, i sense perjudici de l'existència d'uns altres convenis particulars entre les institucions que firmen, ambdues parts, de comú acord, declaren la seua voluntat de subscriure aquest conveni d'acord amb les següents
  
Clàusules
  
Primera. La finalitat d'aquest conveni és definir els termes de col·laboració entre el Servef i la Diputació Provincial d'Alacant, tot establint les obligacions de les parts que firmen i la forma del complir-les, amb vista a una millor coordinació i cooperació institucional en l'execució d'accions de foment de l'ocupació i desenvolupament del pla per a la reducció de la desocupació a la província d'Alacant.
  
Segona. En el marc d'aquest conveni es portaran a terme experiències d'integració de programes d'ocupació i formació que es concreten mitjançant acord exprés de les parts i l'àmbit de actuació del qual serà la província d'Alacant.
  
Tercera. A l'efecte del que estableix la clàusula anterior, els programes objecte d'integració seran els d'iniciatives locals d'ocupació, agents d'ocupació i desenvolupament local, corporacions locals, promoció d'ocupació autònoma, escoles taller i cases d'oficis, tallers d'ocupació, accions d'orientació professional per a l'ocupació i assistència per a l'autoocupació, pla nacional de formació i inserció professional o d'altres que pogueren sorgir.
  
Quarta. Els projectes que es posen en marxa i les accions que s'executen tenint com a marc aquest conveni es podran detallar mitjançant addendes o convenis específics.
  
Cinquena. Per al compliment dels fins previstos en aquest conveni, el Servef i la Diputació Provincial d'Alacant, a càrrec dels seus pressupostos, i de manera condicionada a l'existència de crèdit suficient i adequat en les corresponents partides de despeses, acorden el cofinançament amb el càlcul de les aportacions de les dues parts en la quantitat global de 3.726.471.412 pessetes fins a l'any 2004 inclusivament, la distribució anual del qual es realitzarà mitjançant convenis particulars o específics ajustats a cada programa.
  
Sisena. La Diputació Provincial d'Alacant presentarà al Servef les propostes concretes de les accions o els projectes que es consideren més convenients per al compliment dels fins assenyalats, dins dels terminis i d'acord amb els requisits determinats en les corresponents ordres d'ajudes dictades cada any pel Servef.
  
Setena. A la vista de les propostes presentades, el Servef, mitjançant convenis específics i/o resolucions particulars adequats a la normativa vigent en matèria d'ajudes per al foment de l'ocupació, determinarà en cada cas el grau de participació en el desenvolupament de les accions.
  
Huitena. Les accions objecte d'aquest conveni s'adreçaran preferentment als col·lectius definits en el Pla Nacional d'Ocupació del Regne d'Espanya, és a dir:
  
- Aturats de llarga duració.
  
- Discapacitats.
  
- Joves menors de 25 anys que porten almenys cinc mesos en situació de desocupació.
  
- Majors de 25 anys que porten almenys 11 mesos en situació de desocupació.
  
- Dones desocupades.
  
Novena. Per a l'execució i el seguiment d'aquest conveni, per a la resolució dels dubtes que hi pogueren sorgir en la interpretació i per a la dinamització i coordinació d'accions d'ambdues parts, es crearà una Comissió Mixta paritària, que estarà composta:
  
Per part del Servef:
  
- El director general del Servef o persona en qui delegue.
  
- El director general de Formació i Qualificació Professional o persona en qui delegue.
  
- El director general d'Inserció Laboral o persona en qui delegue.
  
Per part de la Diputació Provincial d'Alacant:
  
- El president o persona en qui delegue.
  
- El diputat delegat de Foment o persona en qui delegue.
  
- El diputat delegat de Recursos Humans i de Règim Interior o persona en qui delegue.
  
Sense perjudici del que s'ha establit anteriorment, la Comissió Mixta podrà crear els comités tècnics que siguen necessaris per a efectuar el seguiment permanent i l'avaluació de les accions objecte del conveni.
  
Desena. Aquest conveni entrarà en vigor en el moment de la firma i vigirà fins al pròxim 31 de desembre de l'any 2004, sense perjudici de les pròrrogues que pogueren ser subscrites de comú acord per ambdues parts.
  
Onzena. La Diputació Provincial d'Alacant queda obligada a aportar totes les documentacions que se li requerisquen per a la justificació de les quantitats atorgades o per al control de l'execució de les accions realitzades.
  
Dotzena. En totes aquelles accions, tant de caràcter divulgador com formatiu, que es realitzen a l'empara d'aquest conveni, haurà d'aparéixer la denominació «Servei Valencià d'Ocupació i Formació- Diputació Provincial d'Alacant».
  
Tretzena. L'incompliment de qualsevol de les obligacions previstes en aquest conveni o en convenis específics, podrà donar lloc a la resolució. Així mateix, el Servef es reserva la facultat de minorar la quantia de les subvencions o ajudes que s'han de concedir a l'empara de les corresponents convocatòries d'ajudes, en el cas de no justificar la totalitat de les ajudes que s'han de concedir, o de la possible concessió d'altres ajudes per altres òrgans administratius, que superen el cost de les actuacions a realitzar per la Diputació Provincial d'Alacant, i fins i tot revocar les subvencions concedides, en cas de no aplicar les ajudes als fins previstos o no justificar-les en els terminis assenyalats.
  
Ambdues parts estan conformes amb el contingut d'aquest document, i perquè així conste, es firma per duplicat a un sol efecte, al lloc i en la data citats en l'encapçalament.
  
El conseller d'Economia, Hisenda i Ocupació (en representació del Servef),
  
VICENTE RAMBLA MOMPLET
  
El president de la Diputació Provincial d'Alacant,